CELEX: 32015D0237
Language: lt
Date: 2015-02-12 00:00:00
Title: 2015 m. vasario 12 d. Komisijos įgyvendinimo sprendimas (ES) 2015/237, kuriuo iš dalies keičiamas Įgyvendinimo sprendimas 2014/237/ES dėl priemonių, kuriomis siekiama neleisti patekti į Sąjungą ir joje išplisti kenksmingiesiems organizmams, taikymo tam tikriems Indijos kilmės vaisiams ir daržovėms (pranešta dokumentu Nr. C(2015) 662)

14.2.2015   
            
            
               LT
            
            
               Europos Sąjungos oficialusis leidinys
            
            
               L 39/21
            
         KOMISIJOS ĮGYVENDINIMO SPRENDIMAS (ES) 2015/237
   2015 m. vasario 12 d.
   kuriuo iš dalies keičiamas Įgyvendinimo sprendimas 2014/237/ES dėl priemonių, kuriomis siekiama neleisti patekti į Sąjungą ir joje išplisti kenksmingiesiems organizmams, taikymo tam tikriems Indijos kilmės vaisiams ir daržovėms
   
      
         (pranešta dokumentu Nr. C(2015) 662)
      
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams arba augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalies trečiąjį sakinį,
   kadangi:
   
               (1)
            
            
               atsižvelgiant į 2010 m. ir 2013 m. Indijoje atliktų Komisijos auditų metu nustatytus trūkumus ir į didelį tuo metu sulaikytų tam tikrų Indijos kilmės augalų ir augalinių produktų, kuriuose aptikta kenksmingųjų organizmų, kiekį, Komisijos įgyvendinimo sprendimu 2014/237/ES (2) uždrausta įvežti penkias prekes, kurios buvo dažniausiai sulaikytos dėl jose nustatytų kenksmingųjų organizmų, įskaitant Mangifera L. augalus, išskyrus sėklas;
            
         
               (2)
            
            
               2014 m. rugsėjo 2–12 d. Indijoje atlikto Komisijos audito metu nustatyta reikšminga pažanga šios šalies fitosanitarijos eksporto sertifikavimo sistemoje;
            
         
               (3)
            
            
               be to, Indija pateikė garantijas dėl turimų tinkamų techninių priemonių, skirtų užtikrinti, kad eksportuojami Indijos kilmės Mangifera L. augalai, išskyrus sėklas, nebūtų užkrėsti kenksmingaisiais organizmais;
            
         
               (4)
            
            
               remiantis tuo, padaryta išvada, kad kenksmingųjų organizmų įvežimo į Sąjungą rizika dėl Mangifera L. augalų, išskyrus sėklas, importo gali būti sumažinta iki priimtino lygio, jei bus taikomos šios tinkamos priemonės;
            
         
               (5)
            
            
               todėl Įgyvendinimo sprendimas 2014/237/ES turėtų būti atitinkamai iš dalies pakeistas, leidžiant į Sąjungos teritoriją iš Indijos įvežti Mangifera L. augalus, išskyrus sėklas;
            
         
               (6)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimas 2014/237/ES iš dalies keičiamas taip:
   
               1.
            
            
               1 straipsnis pakeičiamas taip:
               „1 straipsnis
               Draudžiama įvežti į Sąjungos teritoriją Indijos kilmės Colocasia Schott augalus, išskyrus sėklas ir šaknis, ir Momordica L., Solanum melongena L. ir Trichosanthes L. augalus, išskyrus sėklas.“
            
         
               2.
            
            
               Įterpiamas 1a straipsnis:
               „1a straipsnis
               Į Sąjungos teritoriją įvežti Indijos kilmės Mangifera L. augalus, išskyrus sėklas, yra leidžiama tik tada, jei prekės turi fitosanitarinį sertifikatą, kaip nurodyta Direktyvos 2000/29/EB 13 straipsnio 1 dalies ii punkto pirmoje pastraipoje, skyrelyje „Papildomas deklaravimas“ pateikiant tinkamų priemonių, skirtų užtikrinti, kad prekės nebūtų užkrėstos kenksmingaisiais organizmais, aprašymą.“
            
         2 straipsnis
   Šis sprendimas skirtas valstybėms narėms.
   
      Priimta Briuselyje 2015 m. vasario 12 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 169, 2000 7 10, p. 1.
   
      (2)  2014 m. balandžio 24 d. Komisijos įgyvendinimo sprendimas dėl priemonių, kuriomis siekiama neleisti patekti į Sąjungą ir joje išplisti kenksmingiesiems organizmams, taikymo tam tikriems Indijos kilmės vaisiams ir daržovėms (OL L 125, 2014 4 26, p. 93).